Si Palui
Si Palui: Intanya-Ai
Amun wayah musim rambutan inya batukar rambutan ka kabunnya, imbah hitu hanyar dibawanya ka kuta gasan dijualnya
GARBUS wayah hini agak jarang bakumpulan di gardu salawas inya ampih maujik. Sualnya, wayahni inya dijulungi urang mutur pikap gasan bajualan buah-buahan sasuai awan musimnya.
Amun wayah musim rambutan inya batukar rambutan ka kabunnya, imbah hitu hanyar dibawanya ka kuta gasan dijualnya sacara inciran di pinggir-pinggir jalan kuta Banjarmasin. Jadi, amun pas musim durian inya bajual durian, musin tiwadak bajual tiwadak. Bagitu satarusnya, musim mangga, musim langsat, musim sumangka, musim kasturi, dll.
Gawiannya nitu bakarjasama awan nang ampun pikap, sakalian jua awan mudal gasan batukar buah. Hasil kauntungan barasihnya-imbah diputung ungkus-ungkus dibagi awan boss nang ampun mutur ditambah mudal (dapat 60 %), sisanya 40 % gasan Garbus (sualnya Garbus bapuku awak haja).
Bajualan dangan cara bamutur pikap nitu kalihatannya labih paraktis dan manguntungkan dibanding bajualan sacara manatap di kius. Nang nyata kada parlu manyiwa atawa baulah kius. Kada usah baulah rak, kada babayar ritribusi tampat. Mana pulang kawa labih proaktif mandatangi pambali, misalnya kalu wayah ada karasmin. Amun di tampat itu ditagur ulih Satpul PP bajualan, sagra bapindah mancari tampat lain.
“Amun pas disuruh bapindah ulih Satpul PP, sakalinya muturnya muguk, kaya apa-am ikam, Bus ?” takun Tulamak.
“Yahh... Amun kada kawa lagi, tapaksa-ai minta tulung mutur Satpul PP manarikakan muturku,” ujar Garbus santai. “Tapi kada suah pang kajadian nangkaya itu, sabab muturku nitu salalu kujaga supaya tatap tukcir”, jar Garbus pulang.
“Bajualan buah tu, Bus.., mun kada bapayuan risikunya bisa buruk kalu?” takun Tuhirang.
“Dasar bujur, Tuhirang-ai. Tapi aku sudah paham haja, mun kikira taka-isuk buah pacang burukan, maka hari itu kujual ubral, jual puku kadapapa,” ujar Garbus.
“Kada rugi-lah ikam, Bus ? Kan ada ungkus angkut sagala macam ?!!” bahas Tulamak.
“Parinsif dagangnya, biar ha rugi sadikit, daripada rugi banyak. Awan jua.. Kan sudah ‘disubsidi silang’ wan kauntungan hasil jualan buah nang masih sigar-sigar,” ujar Garbus maungkai rahasia parusahaan.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn